হাই স্কুলে গিয়ে বিজ্ঞান বিভাগে ভর্তি হলাম। সবাই বললো কবিতা টবিতা লিখলে সায়েন্সে পড়তে পারবে না। আমিও অনেকটা থেমে গেলাম। সায়েন্সের বইগুলো অনেক মনোযোগ দিয়ে পড়তে হয়। ক্লাসে সবকিছু ভাল করে বুঝে নিতে হয়। প্রাকটিক্যাল ক্লাস চলে পাঁচটা ছয়টা পর্যন্ত। অনেকটা এসবের ভেতর ব্যস্ত হয়ে পড়লাম। কবিতার লাইন কয়েকটি মাথায় উঁকি দিলেও খাতায় লিখার সময় পেতাম না। তাই আবার কোথায় যেন হারিয়ে যেত। কিছু দিন পরে স্কুলের ম্যাগাজিনে লেখা আহবান করা হলো। তখন আর না লিখে পারলাম না। একটি কবিতা আর একটি গল্প জমা দিলাম। দু’টি লেখাই মনোনীত হলো, এগুলো ছাপাও হলো। লেখা দু’টির প্রশংসা করলো অনেকে। তাই লেখা আর থামিয়ে রাখা গেল না। মাঝে মধ্যে লেখা পড়ার ফাঁকে স্কুল ছুটির সময় দু’একটা কবিতা লিখতে পারলে মনটা যেন হালকা মনে হতো। হাই স্কুলে পড়ার সময় কখনো ভাবতে পারিনি আমার লেখা পত্রিকায় ছাপা হবে। পত্রিকার সাহিত্যের পাতায় লেখা ছাপানো এটা ছিল সম্পূর্র্ণ কল্পনার বাইরে। মনে করতাম বড় বড় কবি সাহিত্যিকদের লেখা্‌ পত্রিকার সাহিত্যের পাতায় ছাপা হয়। কিন্তু এসএসসি পাস করে চট্রগ্রাম কলেজে ভর্তি হওয়ার পরে এ ধারণা পাল্টে গেল। কলেজে চন্দ্রবিন্দু নামে একটি সাহিত্য সংগঠন ছিল। ম্যাগাজিনের নাম ছিল চন্দ্রবিন্দু। এতে আমার লেখা প্রকাশিত হয়। সে সময় নয়বাংলা নামে একটি দৈনিক পত্রিকা বের হতো। এর সাহিত্যের পাতায় একটি লেখা ছাপা হয়। অনেকে বললো আজাদী পত্রিকায় লেখা জমা দিতে। এদের কথায় আজাদী পত্রিকায় লেখা জমা দিলাম। দু’সপ্তাহ পর সাহিত্য সাপ্তাহিকীতে গল্পটি ছাপা হয়। এতদিন ম্যাগাজিন, দেয়াল পত্রিকায় লেখা ছাপা হলেও আজাদীর সাহিত্যের পাতায় গল্পটি দেখে মনটা আনন্দে ভরে যায়। নিজেকে একজন লেখক মনে হতে থাকে। এ দু’টি পত্রিকার সাহিত্যের পাতায় মাঝে মাঝে লেখা ছাপাতে শুরু হয়। গল্প, কবিতা যা লিখি না কেন পত্রিকার অফিসে গিয়ে জমা দিয়ে আসি। কয়েক সপ্তাহ পর পত্রিকায় উঠতে থাকে। যখনই সময় পাই লেখা লেখিতে সময়টা দিতে থাকি। এতে মাসে অন্তত একটা কবিতা বা গল্প পত্রিকায় ছাপা হতে থাকে। পড়া লেখা ঠিক রাখতে গিয়ে লেখালেখির কাজটায় অত মনোযোগ আর সময় দেয়া যায় না। তারপরও পরীক্ষা ছাড়া অন্য সময়ে লেখা লেখিতে থাকলে মনটা ভাল থাকে যেন। পত্রিকার পাতায় লেখা ছাপার অক্ষরে দেখলে মনটা আনন্দে ভরে উঠে। তাই লেখার প্রতি একধরনের ভাল লাগা সৃষ্টি হয়।